《题秦淮女子赵小燕怜影图八解》
清代·张廷寿

燕燕复燕燕，飞飞入谁家。昔依庭中树，今逐陌上花。

一入平康里，新愁上蛾眉。多恐章台柳，攀析轻薄儿。

不是郑交甫，谁遗神女珠。欲谐百年会，自解绣罗襦。

锦纹双鸳鸯，拍拍戏横塘。翻惜野鸳鸯，不如家凤凰。

凤毛有五色，文采映清晖。一朝不相顾，雄雌各自飞。

欢去皖公山，妄住小姑溪。溪山镇相望，只听鹧鸪啼。

八月湖水碧，悠悠送远愁。不见旧时剑，使妾双泪流。

故人已如故，新人犹自新。山路夕阳下，可怜杨柳春。

作者简介：原名紫文，字少槎，号曼生，又号曼仙，元灏子，同治丙寅岁贡。著有独学庵诗草。少槎姑丈为月槎先生令子。悔余老人宅相才高学博，弱冠知名，有诗书画三绝之称，惟恃才傲物不谐于俗。惜中年以前诗作，散佚殆尽，友人陈季鸣竭力搜罗，得若干首为一集，并从燕侨斋偶存稿中得序一篇，冠之于首以待梓云。